
	ירושלים, י"ג בתשרי, תשס"ג
19 בספטמבר, 2002

הכנסת החמש-עשרה									נוסח לא מתוקן
מושב רביעי


פרוטוקול מס'  380
מישיבת ועדת העבודה הרווחה והבריאות
מיום רביעי, כ"ז באלול התשס"ב ( 4 בספטמבר  2002 ), שעה: 9:30


סדר היום:	

1. צו הנכים (תגמולים ושיקום( (העלאת שיעורי השכר הקובע) (הדרגה הקובעת   והתגמול     
    לנכה מחוסר פרנסה ונצרך), התשס"ב-2002.
2. תקנות הנכים (טיפול רפואי)(תיקון), התשס"ב-2002.
3. תקנות הנכים (תגמולים ושיקום)(לימודים לרכישת מקצוע)(תיקון), התשס"ב-2002.
4. תקנות הנכים (תוספת מיוחדת עקב פרישה מוקדמת לנכה בתפקודי היציבה וההליכה)
   (תיקון), התשס"ב-2002.
5. תקנות הנכים (תגמולים ושיקום)(תשלום למימון צרכים מיוחדים)(תיקון), התשס"ב- 
   2002.
6. צו משפחות חיילים שנספו במערכה (תגמולים ושיקום) (העלאת שיעורי התגמולים)
    (תיקון), התשס"ב-2002.
7. תקנות משפחות חיילים שנספו במערכה (תגמולים ושיקום)(הקלות ליתומים להשתלמות 
    במוסדות להשכלה על תיכונית)(תיקון), התשס"ב-2002.	
8. תקנות משפחות חיילים שנספו במערכה (תגמולים ושיקום)(חינוך יתומים לשם רכישת 
   מקצוע או השכלה כללית או מקצועית)(תיקון), התשס"ב-2002. 
9. תקנות משפחות חיילים שנספו במערכה (תגמולים ושיקום)(תשלום למימון צרכים 
    מיוחדים) (תיקון), התשס"ב-2002.
10. צו משפחות חיילים שנספו במערכה (תגמולים ושיקום)(מענק נישואין ליתום)(תיקון), 
      התשס"ב-2002. 


נכחו:				
חברי הוועדה:	דוד טל	- היו"ר
			איוב קרא

מוזמנים:		עו"ד רינת גזית	- משרד הביטחון

			פנינה כהן	   	- יו"ר ארגון אלמנות ויתומי צה"ל


יועצת משפטית:	יהודית וסרמן

מנהלת הוועדה:	שירלי אברמי

קצרנית:		אושרה עצידה










1. צו הנכים (תגמולים ושיקום( (העלאת שיעורי השכר הקובע) (הדרגה הקובעת                
      והתגמול  לנכה מחוסר פרנסה ונצרך), התשס"ב-2002.
2.   תקנות הנכים (טיפול רפואי)(תיקון), התשס"ב-2002.
3.  תקנות הנכים (תגמולים ושיקום)(לימודים לרכישת מקצוע)(תיקון), התשס"ב-2002.
4.  תקנות הנכים (תוספת מיוחדת עקב פרישה מוקדמת לנכה בתפקודי היציבה וההליכה
    (תיקון), התשס"ב-2002.
5.  תקנות הנכים (תגמולים ושיקום)(תשלום למימון צרכים מיוחדים)(תיקון), התשס"ב-
     2002.
6.  צו משפחות חיילים שנספו במערכה (תגמולים ושיקום) (העלאת שיעורי התגמולים)
    (תיקון), התשס"ב-2002.
7. תקנות משפחות חיילים שנספו במערכה (תגמולים ושיקום)(הקלות ליתומים     
    להשתלמות במוסדות להשכלה על תיכונית)(תיקון), התשס"ב-2002.
8. תקנות משפחות חיילים שנספו במערכה (תגמולים ושיקום)(חינוך יתומים לשם
    רכישת מקצוע או השכלה כללית או מקצועית)(תיקון), התשס"ב-2002.
9. תקנות משפחות חיילים שנספו במערכה (תגמולים ושיקום)(תשלום למימון צרכים 
    מיוחדים) (תיקון), התשס"ב-2002.
10. צו משפחות חיילים שנספו במערכה (תגמולים ושיקום)(מענק נישואין ליתום)(תיקון), 
               התשס"ב-2002.


היו"ר דוד טל:

	 בוקר טוב. אני מתכבד לפתוח את ישיבת ועדת העבודה, הרווחה והבריאות. לפני שנתחיל בדיון אני רוצה לאחל למוזמנים הנוכחים כאן בדיון ולאלו שעתידים לבוא שנה טובה, שנה פורייה, שנת שלום, שנה של הרבה עבודה וירידה באבטלה. 

	משרד הביטחון הביא לנו  הרבה מאוד צווים ונתחיל בצו הנכים. נציגת משרד הביטחון, בבקשה. 

רינת גזית:

	כל הצווים והתקנות כאן מעלים את שיעורי התגמולים ואת ההטבות שצמודות לזה לנכים ולאלמנות. מדובר בסכום  שחיקה קבוע שנעשה אחת לתקופה, רטרואקטיבית. 

היו"ר דוד טל:

	 כל כמה זמן נעשה העדכון?

רינת גזית:

	העדכון האחרון היה לפני שנה. 

היו"ר דוד טל:

	 האם העדכון נעשה באופן קבוע אחת לשנה או שהוא תלוי  במידה ויש אינפלציה מסוימת?

רינת גזית:

	גם בתקופות שהייתה אינפלציה נמוכה מאוד זה היה אחת לשנה. בשנים האחרונות זה יצא אחת לשנה, לפעמים זה אפילו יותר. 

היו"ר דוד טל:

	נניח ובחודש הבא יתפרסם מדד של 7% האם אתם תהיו אצלי שוב בעוד חודשיים?

רינת גזית:

	אני לא יודע אם זה יהיה בעוד חודשיים, אבל מאוד יכול להיות שזה יהיה בעוד תקופה. 

היו"ר דוד טל:

	 נשאלת השאלה למה לא לחבר את הצו למדד תשומות הבניין, למדד תשומות הרפואה, מדד המחירים לצרכן?

רינת גזית:

	יש לנו מדד מיוחד שנקבע בהסכמים בשנת 1986, מדד הסקטור הציבורי הקהילתי. זהו מדד מאוד מורכב ומיוחד. זה המדד היחיד שעולה גם כשיש אינפלציה אפס. אני לא מכירה את הפרטים של המדד הזה, אבל זה מדד שמוסכם.

פנינה כהן:
	
	אז זה היה נכון, היום זה כבר לא מתאים. התקנה אומרת תיקון שחיקה לנכים ולאלמנות פעמיים בשנה. שנה וחצי לא תוקנה השחיקה. 

היו"ר דוד טל:

	 אני רוצה להבין איך המדד הזה בנוי, מהם העוצמות ומהם הפרמטרים שבונים את המדד הזה?   אם אני לא מבין במה דברים אמורים אז אני לא מאשר צווים כאלה. 

רינת גזית:

	זהו מדד שנקבע בשנת 1986,  אין לי את הנתונים שלו. 

היו"ר דוד טל:

	 אז איך אני יכול לאשר את התקנה מבלי לדעת את הפרטים 

רינת גזית:

	הוא נקבע בשנת 1986 בהסכם עם הארגונים היציגים ומאז זה עובד באותה צורה ובאותו אופן פעם בשנה ולפעמים פעמיים בשנה, תלוי בגובה המדדים. 

היו"ר דוד טל:

	 אני לא יודע אם זה נכון, אני לא יודע אם זה צודק, אם זה ראוי.

רינת גזית:

	מה שבטוח הוא שזה   הסכם  עם הארגונים היציגים ובהסכמתם. 

היו"ר דוד טל:

	יכול להיות שהארגונים היציגים  הסכימו  לכך משום שאולי שמו להם אקדח על הרקה בזמן שהם היו במצב מאוד קשה ולכן הם היו מוכרחים לקבל זאת. 

איוב קרא:

	מה הבעיה בכך שיצמידו את זה למדד רגיל?

היו"ר דוד טל:

	אני לא רוצה לקבוע כאן למה צריך להצמיד זאת, אני רק רוצה להבין במה דברים אמורים. ייתכן שכאשר יסבירו לי באילו פרמטרים מדובר אז אני אומר שהמדד הזה הוא סביר והוא יהיה מקובל עליי. 

רינת גזית:

	אני יכולה לנסות לברר כרגע אם זה מאוד חשוב. 

היו"ר דוד טל:

	 האם גברתי היא יועצת משפטית?

רינת גזית:

	כן. 

היו"ר דוד טל:

	 האם את לא בקיאה בנושא של העוצמות והפרמטרים?

רינת גזית:

	לא, זה עניין תקציבי, זה עניין של אגף התקציבים שעשה את ההסכם הזה. ככה זה עובד וככה אנחנו מציגים את זה וכך זה מאושר מאז 1986. 

יהודית וסרמן:

	האם לא נקבע בתוכנית הכלכלית האחרונה שגם לגבי התקנות והצווים שלכם  לא יהיה עדכון?

רינת גזית:

	מ-2003. אנחנו מדברים רטרואקטיבית מאפריל 2001. שנה הבאה אנחנו לא נעדכן. 

יהודית וסרמן:

	זאת אומרת, מ-2003 לפי חוק התוכנית הכלכלית לא יהיו הצמדות. 


רינת גזית:

	לשנת 2003 לא יהיו הצמדות. אנחנו מעדכנים את זה רטרואקטיבית. הפעם אנחנו מבקשים מאפריל 2001. 

היו"ר דוד טל:

	הגברת פנינה כהן, האם את יודעת כיצד בנוי המדד הזה?

פנינה כהן:

	 לאחר שהמצב שלנו היה מאוד מאוד רע בעקבות האינפלציה של מרידור בשנת 1984, מצאו בשנת 1986 את המנגנון הזה שאנחנו נהיה צמודים לשכר של עובדי קהילה. עשו ממוצע של כל מיני אנשים ששייכים לסקטור הזה ואנחנו נצמדנו אליהם.  אדוני,  בהחלט יכול להיות שדבריך נכונים לגבי התקופה של היום ויש לבדוק מחדש את הנושא. מה עוד שאני שומעת שמשנת 2003 לא מתכוונים בכלל להצמיד ולתקן שחיקה ואז  מה יהיה גורלנו? אם נגיע שוב לשנת 84-83נהיה שוב בתחתית. כדאי לבחון את הסל הזה מחדש לקראת 2003. כלומר,  האם  הוא מתאים לתקופה 
שלנו?

	שנה וחצי התגמול לא עודכן ואחרי מלחמות גדולות שהיו לי עם משרד האוצר לאחרונה הוא חתם על הצו. שר הביטחון כבר מחודש אפריל חתם על הצו הזה וחיכינו לחתימה של שר האוצר. שר האוצר סוף סוף חתם על הצו לפני חודש ועכשיו הבאנו את זה לאישורכם. 

היו"ר דוד טל:

	האם גברתי סבורה שזה יהיה נכון שנדון בדבר הזה כאשר אנחנו לא יודעים ממה מורכב מדד הסקטור הציבורי הקהילתי. אם אתם תגיעו להסכמה אני אדון בזה, הגם שאני לא יודע במה דברים אמורים. אני בדרך כלל לא מאשר דברים שאני לא מבין בהם או לא יודע אותם. אבל, אם אתם הנוגעים בדבר תסכימו לכך, אני מוכן להמשיך בדיון. אם תתנגדו לכך אני אבקש ממשרד הביטחון להביא לי ניירות בנושא.

פנינה כהן:

	שיטתך היא בהחלט נכונה וצודקת. אבל, לצערי אף נציג מאגף השיקום לא הגיע. 

היו"ר דוד טל:

	 אמרה היועצת המשפטית שלנו ששנה הבאה לא יהיו יותר הצמדות. 

פנינה כהן:

	לא תהיינה הצמדות ואנחנו נתחיל לפתוח את זה מחדש. 

רינת גזית:

	אנחנו מצמידים היום לאפריל 2001 ואם יהיה משהו לאפריל 2002 אז יכול להיות שזה כן יוצמד. 2003 מוקפא כיום וזה בחוק ועל זה אי אפשר להתווכח כרגע. 

היו"ר דוד טל:

	גברתי, איזה נזק עלול להיגרם אם אנחנו מעכבים את האישור של התקנות הללו?

פנינה כהן:

	הנזק הוא רציני מאוד לגבינו. אנחנו כבר שנה וחצי מחכים לזה. 

רינת גזית:

	לא תשולם תוספת לתגמולים. 

היו"ר דוד טל:

	 אם אני מאשר את זה היום, מתי אתם משלמים תוספת?

פנינה כהן:

	בראשון לאוקטובר. 

רינת גזית:

	ברגע שהצווים יפורסמו, אנחנו באותו חודש נשלם. זה יהיה תוך חודש או חודש וחצי. 

פנינה כהן:

	מקור התקציב נמצא כבר הרבה זמן. 

היו"ר דוד טל:

	כן, אין לי בעיה עם זה. אני מנסה לייצג את אלו שלא נמצאים כאן. 

רינת גזית:

	אני רוצה להדגיש שאין מחלוקת על המדד הזה ואני מאוד מכבדת את הגישה. אנחנו מעולם לא נדרשנו, אבל אנחנו בהחלט נציג את כל הפירוט בפעם הבאה שנביא את זה לדיון. 

היו"ר דוד טל:

	 אנחנו נדון בזה, אבל אני מבקש להמציא לי את כל הפרמטרים של מדד הסקטור הציבורי קהילתי במשק. כלומר, איך הוא בנוי. אני מבקש שבאותה הזדמנות ייעשה כלכלן שלכם בדיקה של המדד הזה לעומת מדד המחירים לצרכן או מול מדדים אחרים כמו הצמדות לגמלאות של הביטוח הלאומי. אני הייתי רוצה לראות האם ישנם הפרשים והאם ההפרשים הם סבירים. אם הם סבירים אז בסדר. אם הם לא סבירים ייתכן ונצטרך לדון דיון מיוחד בשאלה מהו המדד הנכון והטוב ביותר להצמיד אותם אליהם.  אני כרגע לא אעכב את זה ונתחיל בדיון בצו הנכים תגמולים ושיקום. 

רינת גזית:

	אנחנו מעלים את התגמולים לנכים-2.975%.  שוב,  הכל אותו עיקרון של אותו מדד. אני רוצה רק לומר שבדרך כלל לכולם זה עולה באותו אחוז, באותו שיעור. בשנה הזו זה מתנהג בצורה שונה אצל סקטורים שונים כיוון שאנחנו מביאים כאן לידי ביטוי גם  את  התוספת במסגרת הסכמי שכר, תוספת הסכמי שכר מינואר 2001 בשיעור 3.6% שהיה בזמנו, עם סכום חד פעמי של 1,250 שקל. כל זה שולם והיום זה בא לידי ביטוי. מכיוון שהמדובר ב-1,250 שזה סכומי ולא אחוזי, זה מתנהג בצורה שונה בכל אחד ואחד מהסקטורים והמגזרים.  השיעור הוא  שונה  באופן 
שבו מפורש כאן. 

היו"ר דוד טל:

	 אני פשוט נאלץ לקבל את זה כפי שהוא. חבל שהנציגים של אותם סקטורים לא נמצאים 0כאן כדי שנשמע את דעתם.  ייתכן והם לא נמצאים פה מכיוון שזה בסדר מבחינתם. 

פנינה כהן:

	זה לא בסדר כבר משום שהמדד עלה בהרבה מה-2.78%, בהתחשב שמדובר מאפריל 2001. אבל, אין ברירה. כבר שנה וחצי לא תקנו שחיקה. 

היו"ר דוד טל:

	 יש לי שתי אפשרויות. ראשית, להפסיק את הדיון, לבקש הבהרות ולבדוק מה יותר ראוי ונכון לעשות. האפשרות השנייה,  לתת לעניין הזה לרוץ כדי לא לעכב את עדכון  הקצבאות האלו. אנחנו נקבל ממשרד הביטחון את החומר הרלוונטי כפי שביקשתי. אני מניח שבפעם הבאה שמשרד הביטחון יבוא לכאן תהייה לנו התייחסות גם לדברים אחרים. אם נמצא לנכון שהופלתם לרעה אז נשתדל לתקן את המעוות וזאת עד כמה שידי תהיה משגת.  אני חושב שאולי כדאי להתקדם עם הנושא הזה ולכן אני צריך בעל כורחי לקבל את מה שאומרת נציגת משרד הביטחון כאן ולאשר את מה שהיא מביאה, בהנחה שהדברים האלו נבדקו על ידי אנשים שהם מוסמכים לדבר ואלו הם השיעורים שנקבעו. 

רינת גזית:

	בצו הנכים אנחנו מעלים גם את התגמול הבסיסי, גם את התגמול מחוסר פרנסה שזה תגמול מיוחד לפי חוק הנכים, גם תגמול טיפול רפואי וגם תגמול נצרך. כל אלה עולים בשיעורים שונים כמו שמפורט כאן. תגמול  נצרך לנכים עולה בשיעור של 2.975%. 

היו"ר דוד טל:

	 האם התגמול של מחוסר פרנסה, למשל,  תמיד יעלה ב-1.5%?

רינת גזית:

	לא, זה יתיישר. ברגע שאנחנו נגמור להביא לידי ביטוי את אותו סכום חד פעמי 1,250 שקל, זה יתיישר ויהיה אוטומטי.

היו"ר דוד טל:

	 מתי זה עתיד להתיישר?

רינת גזית:

	אצל כל סקטור זה מתנהג בצורה אחרת. יש סקטורים שזה יתיישר כבר בפעם הבאה ויש סקטורים שזה יתיישר בפעם אחרת. 

היו"ר דוד טל:

	 האם יהיו סקטורים שגם בעוד שלוש שנים זה לא יתיישר אצלם?


רינת גזית:

	לא, לא. 

היו"ר דוד טל:

	 אנחנו מאשרים את הצו. 

רינת גזית:

	תקנות 5-1 ברשימה הן תקנות הנכים. תקנות 10-6 הן תקנות למשפחות חיילים. במסגרת זו אנחנו מעלים את התגמול לאלמנות ויתומים בשיעור של 2.778% ואת כל ההטבות שצמודות באותו שיעור. 	

היו"ר דוד טל:

	למען הגילוי הנאות אני רוצה לומר כי חבר הכנסת איוב קרא הוא נכה צה"ל ולכן הוא אמר את מה שהוא אמר.  הוא לא צריך להצביע, אני אצביע בשבילו. 

איוב קרא:

	אני לא מצביע. 

היו"ר דוד טל:

	 אנחנו נאשר את התקנות הללו. 

רינת גזית:

	אנחנו נעביר את כל ההבהרות הדרושות. 

היו"ר דוד טל:

	 אנחנו מצביעים פה אחד. התקנות אושרו. 

	תודה רבה לך גבירתי ושנה טובה לכולם. 
	

הישיבה ננעלה בשעה 9:45. 
 


























